姜濤含淚道歉 認與Anson Lo有心病
2024年04月24日 00:00
東網電視
更多新聞短片
日前男團MIRROR返港,「姜糖」及「神徒」疑霸位問題,在機場上演「MMA」激戰,連累姜濤及Anson Lo連日來疲於工作之餘又忙「拆彈」。生日在即的姜濤大爆衝突事件非首次,更冒着被指「扮嘢」之嫌,在網上帶淚道歉,又極罕承認和好友Anson Lo曾有心病傷了友情;翌日他大搞3,000人生日會時,得天公作美,即再展歡顏。
MIRROR兩大「上弦」成員姜濤及Anson Lo人氣愈高,各自的粉絲「姜糖」及「神徒」之間的敵意更濃,日前在機場疑為霸位而發生肢體碰撞,有「神徒」報稱受傷。由於事關重大,Anson Lo率先發聲表示擔心「神徒」安全;至於姜濤前晚與隊友Jer出席電影《12怪盜》謝票活動時,亦首度開腔提及「粉絲之亂」,表示兩日來不停了解事發經過,亦見網上有不少版本,但事情既已發生,惟有希望:「大家可以安全快樂去支持我哋,唔好有任何爭執或者碰撞。」又指事發後與Anson Lo商量過,同樣感苦惱:「唔知點樣做,呢件事發生唔只一、兩次,但好似一直冇辦法解決。」他語重心長希望粉絲:「大家不論支持我哋MIRROR或者係任何一個,希望以後每次見面都係愉快、平安、安心地去進行。」至於同日與Jeremy跑完九龍區謝票的Anson Lo,活動上應要求示範片中的武打動作,離開時又狂冧「神徒」。
前日忙完長達6小時謝票活動後,自稱「飯都未食」的姜濤突然於晚上開Live,捱餓繼續其「拆彈工程」,再次指與Anson Lo臨落機知道有事故而心灰,苦笑說:「始終離開咁多日,好掛住呢度,懷住開心心情返屋企,稍為抖一抖再努力出發下一站,但冇諗過發生呢啲事。」他長嗟短嘆公開道歉:「我有做得唔好嘅地方,我喺度同大家道歉。」期間講到眼濕濕要抖大氣平復情緒。
真性情無懼被鬧「扮嘢」
同時他又極罕談及與Anson Lo之間的矛盾,坦認:「我哋之間係有畀呢啲嘢影響到,出道短短5、6年就經歷咁多嘢,我哋係有互相唔理解,但後尾都知道大家係緊張我哋、錫我哋先有咁嘅事發生,好彩我哋依家係好好嘅朋友。」本月30日25歲生日的他,大談願望:「希望世界所有人有個將心比己嘅心態,世界係冇啱定錯,只係有唔同觀點、立場、睇法,可以唔認同人哋,但用人哋立場去睇,可能多份理解。」直播近尾聲時,他又謂可能會被鬧「扮嘢」,但自言不想做活在自己世界的藝人,所以不會逃避外界任何「聲音」。而他真情剖白期間,網民留言問:「你啲糖打人,你點睇。」亦有網民撐姜濤無辜:「兩批人都不知所謂。」亦有網民歸咎其公司管理不善。
而昨日在黃雨警告下,淋到變落湯雞的3,000名「姜糖」齊集海洋公園提早為姜濤舉行生日慶典,但他現身前突然停雨,令他回復好心情,不停甜笑揮手,但說話時又緊張到口窒窒:「經歷高潮低潮,之前有懷疑過下一個生日會你哋仲會唔會喺度。」又謂自知不足,覺得對不起大家,不過會提醒自己保持出道初心,即發放正能量表示:「會話畀嗰啲對我仲有負面諗法嘅人知,我會做得更好。」之後他獻唱新歌《好得太過份》時竟忘記歌詞,但「姜糖」照單全收,他用手機自拍與全場大合照,司儀提出經理人花姐可一齊影,但全場突然鴉雀無聲,尷尬到花姐轉身落台。